Nagu paljude nimekamate eesti meeste algkodu läheb tagasi Viljandimaale, nii põlvnevad ka Oskar Lutsu esivanemad Viljandi maakonnast. Tema isapoolne vanavanaisa "Kalla Jägo ehk Posti Prits, nimetatud Luts", on tulnud 1820. a. paiku oma naise Kadriga, kes oli "Totsi ehk Orriko Hanso tütar", Paistust Tartumaale Palamuse kihelkonda Järvepera külla. Kirjaniku esivanemad polnud ainsad sisserändajad, vaid samal ajal on kogu Järvepera küla elanikkond Karksi,  Helme ja Paistu kihelkonnast sisse toodud. Suuline traditsioon vaikib Posti Pritsust. Tema poeg Hans (sünd. 1817), kirjaniku isapoolne vanaisa, oli Kaarepere mõisa kubjas. Sealses mõisaametimeeste majas sündis kubjas Hansu viimse lapsena 1859. a. Oskar Lutsu isa Hindrik.